બ્લડપ્રેશર ચાળીસથી નીચે ચાલી ગયું હતું અને હૃદયના ધબકારા ત્રીસથી નીચે પહોંચી ગયા હતા. દેવીબહેને પતિના બે પગ વચ્ચે માથું મૂક્યું અને બોલ્યાં, ‘સુખેથી સિધાવો નાથ. સાડત્રીસ વર્ષ સુધી હું તમારા પગલે પગલે ચાલી છું. તમારા હૃદયના એકેએક ધબકારથી માહિત છું. આટલાં વર્ષોમાં, જાણ્યેઅજાણ્યે મેં તમને દુભવ્યા હોય તો માફ કરી દેશો. આપણે સાથે મળીને જે આ સંસાર-બાગ ખીલવ્યો છે એને હું ક્યારેય ઊજડવા નહિ દઉં એવી તમારા ચરણે પ્રતિજ્ઞા લઉં છું અને પ્રભુ પાસે તમારા આત્માની સુખ-શાંતિ માગું છું. સુખેથી સંચરો….’ લગભગ દોઢ-બે મિનિટ પતિના ચરણ પર માથું ટેકવી દેવીબહેન નમી રહ્યાં. એ પછી એમણે મસ્તક ઊંચું કર્યું. સાડલાથી આંસુ લૂછીને પુત્રને કહ્યું :